41. ΝΟΜΟΣ υπ’ αριθ. 436 της 15/18 Σεπτ. 1976 (ΦΕΚ Α΄ 250) Περί δωρεάν μεταβιβάσεως εκτάσεως του Θεραπευτηρίου Ψυχικών Παθήσεων Ιεράς Μονής Πέτρας Ολύμπου εις το Ελληνικόν Δημόσιον και διαθέσεώς της προς αποκατάστασιν ακτημόνων καλλιεργητών και κτηνοτρόφων. Άρθρον 1. 1.Επιτρέπεται η λόγω δωρεάς μεταβίβασις κατά κυριότητα εις το Ελληνικόν Δημόσιον εκτάσεως δέκα πέντε χιλιάδων (15.000) στρεμμάτων καλλιεργησίμων και βοσκησίμων εκ μείζονος τοιαύτης ανηκούσης εις το Θεραπευτήριον Ψυχικών Παθήσεων Ιεράς Μονής Πέτρας Ολύμπου, προς γεωργικήν και κτηνοτροφικήν αποκατάστασιν ακτημόνων καλλιεργητών και κτηνοτρόφων από κοινού των εγκατοίκων και των κατοίκων ομόρων Συνοικισμών, προτιμωμένων των κατεχόντων και καλλιεργούντων επί δεκαετίαν προ της δημοσιεύσεως του παρόντος. Οι επί της ανωτέρω εκτάσεως αποκαθιστάμενοι δεν οφείλουν τίμημα δια τον παραχωρηθησόμενον εις αυτούς κλήρον. 2.Ο διαχωρισμός της ως άνω εκτάσεως γενήσεται υπό τετραμελούς Επιτροπής εκ του Διευθυντού της οικείας Δ/νσεως Γεωργίας, του Προϊσταμένου Τμήματος Εποικισμού - Αναδασμού της αυτής Δ/νσεως Γεωργίας, ενός Τοπογράφου της οικείας Επιθεωρήσεως Τοπογραφήσεων και Μηχανογραφήσεως και ενός εκπροσώπου του Θεραπευτηρίου Ψυχικών Παθήσεων Ιεράς Μονής Πέτρας Ολύμπου, επί τούτω εξουσιοδοτημένου, συγκροτουμένης δι’ αποφάσεως του οικείου Νομάρχου. Εις τα μέλη της ως άνω Επιτροπής·ουδεμία αποζημίωσις καταβάλλεται. Περί του διαχωρισμού της εκτάσεως συντάσσεται πρωτόκολλον προσδιορίζον τα προς μεταβίβασιν τεμάχια καθ’ όρια και εμβαδόν. 3.Η εν λόγω μεταβίβασις ενεργείται βάσει του ως άνω πρωτοκόλλου δι’ αποφάσεως του Διοικητικού Συμβουλίου του Θεραπευτηρίου, εγκρινομένης δια κοινής αποφάσεως των Υπουργών Οικονομικών, Κοινωνικών Υπηρεσιών και Γεωργίας, ήτις μεταγράφεται εις τα Οικεία Βιβλία μεταγραφών. 4.Η διαχείρισις της ανωτέρω εκτάσεως ασκείται υπό του Υπουργείου Γεωργίας. Άρθρον 2. Η ισχύς του παρόντος άρχεται από της δημοσιεύσεώς του δια της Εφημερίδος της Κυβερνήσεως. 